แนะผู้ซื้อสลากลงชื่อสลักหลังทุกครั้ง-หากสูญหายให้รีบแจ้งความ
สำนักงานสลากแนะผู้ซื้อสลากลงชื่อสลักหลังทุกครั้ง หากสูญหายให้รีบแจ้งความลงบันทึกประจำวันและประสานอายัดรางวัล
12 ธ.ค. 2560

สำนักงานสลากแนะผู้ซื้อสลากลงชื่อสลักหลังทุกครั้ง หากสูญหายให้รีบแจ้งความลงบันทึกประจำวันและประสานอายัดรางวัลเมื่อวันที่ 12 ธ.ค. นายธนวรรธน์ พลวิชัย โฆษกสำนักงานสลากกินแบ่งรัฐบาล กล่าวว่า ขอแนะนำให้ผู้ซื้อสลากทำการเซ็นชื่อสลักหลังทุกครั้ง รวมทั้งหมั่นตรวจสอบว่าสลากยังอยู่หรือไม่ หากพบว่าสูญหาย ให้รีบแจ้งความลงบันทึกประจำวัน และหากเป็นสลากที่ถูกรางวัลก็ให้ประสานไปยังสำนักงานสลากฯทันที เพื่อให้ทำการอายัดรางวัล
ทั้งนี้จากกรณีคดีสลากรางวัลที่ 1 ที่กำลังได้รับความสนใจจากสังคมนั้น ยอมรับว่า ขั้นตอนการพิสูจน์เจ้าของที่แท้จริงทำได้ไม่ง่าย และที่ผ่านมาในช่วง 2 ปีที่คณะกรรมการสลากชุดนี้เข้ามารับตำแหน่งก็มีการฟ้องร้องเป็นคดีแล้ว 5-6 คดี
นายธนวรรธน์ กล่าวอีกว่า ขณะนี้จะยังไม่มีการนำสลากออนไลน์ มาจำหน่าย เพราะอาจส่งผลกระทบต่อผู้ค้าโดยเฉพาะกลุ่มผู้พิการ แต่หากยังพบการจำหน่ายสลากเกินราคา รวมทั้งการฉ้อโกงสลากบ่อยครั้ง ก็อาจนำแนวทางการออกสลากออนไลน์กลับมาพิจารณาได้